|منتدى التحشيش العام شكو سوالف طربكة ودك وتحشيش جيبوها اهنا وخلي نتقاسم الضحكه سوة|
| ||LinkBack||أدوات الموضوع||إبحث في الموضوع||انواع عرض الموضوع|
|11-21-2011||#1|


مشرف سابق


راح اسولفلكم سالفه تاجر البندقية الصدك مو الجذب هاي القصة لوليم شكسبير .. شفت انه لازم احجي الصدك للطلاب حتى تترسخ القصة بالمخيخ ويفتهم الطالب اللي هو (دجة بالانكليزي) والي خابص العالم يكول بس الميرجنت مدمرني بس الميرجنت صعب..ففكرت انه لازم اندخل هاي القصة بالدماغ طبعاً القصة متصورة على شكل فلم واحنه اخذنه القصة من الفلم اكثر من الموجود بالمنهج.. فراح تشوفون.. لإضافة الصدك البيهة على الموضوع وحتى القلق النفسي الي يراقف الطالب هم يخف..يعني من تحفظة �تكتبه نصاً بالامتحان.. يعني يركعوك بصفر وانت الممنون..هاي جانت المقدمة، هسه نجي نحجي القصة، قصه لو كصه؟.. كصه برغل,,,(انطونيو) اللي هو يمثل الخير:
انطونيو جان فرد واحد غني وابن ناس معروف حباب جانت الاوادم تحبه لان هو خوش زلمه..
يتعامل زين وينطي ديون للناس بدون فوائد بوكت الضيق..صديقه اللي هو عزيز عليه اسمه (بسانيو) الي هو ولد حليو كل بنات المنطقة كاتلين نفسهم عليه.. عنده خط (زين.. اثير سابقاً) مفتاح واحد وموبايل صرصور تك باب وماطور ايراني اربعة گير.چان انطونيو يحب بسانيو وشوكت ما يضوج بس يباوع بچهرة بسانيو تنفرد روحة تکول شاف اليسا.بسانيو:
ابوه انطاكم عمرة فچان عنده چم فلس حوسمهم بسانيو وصرفهن بكارتات بعد الـ12 بالليل وسفرة لسوريا ويعني فلسهن منا ومنا.. وطاح حظة.. فشوكت ما چان يعوز فلوس چان يروح للمگرود انطونيو يداين وانطونيو لأن خوش زلمه ما چان يريده.. (هيچي بشر لو متنراد)..(شايلوك) الي يمثل الشر: شايلوك حشاكم واحد كلب ابن 16 كلب حقير مكروه العالم كلها حشاكم تتفل عليه يعني الله گالب چهرته مسوي قرد هندي وفوگاها يهودي. هذا شايلوك چان واحد قفـّاص اكشر ينطي فلوس للوادم بفوائد كلش چبيرة بحيث صار لغاف مو تبيعي ولا واحد يوگفه يبوگ ويرجع ليوره وسوّه الثروة مالته بالحواسم.شايلوك چان يكره انطونيو.
. لأن چان انطونيو ينطي فليسات للأوادم يدون فوائد عكس شايلوك فچان يكرهه كلش هوايه وثاني شي چان انطونيو كلما يشوف چهرتة يرگعه بتفله بگصته وهو الممنون.سولاريو وسولانيو ولورينزو وكراشيانو: بس لو افتهم منين يخلفون هلأسماء: المهم چانوا اصدقاء انطونيو فرد يوم من الأيام دخلوا سولاريو وسولانيو على انطونيو شافوه مگلوبة چهرته ومعبّس وقافل من الرئيسي ميتحاچه فعبالهم الأخ واگع بالحب وهو بگد التمرمز، شکول حب.. هذا حب شمس هواية عليه.
.لو عبالهم هو خايف على السفن مالته تگول مشغل بهبهانات على طريق سوريا {gms} فحاولوا يواسوه و اجه کراشيانو ولورينزو.. گلوله امشي خل نروح للشلال نشرب نرگيلة فرد شي فرد عصير بطيخ،
ما قبل .. گلوله خليها على الله وداعت خالتك ماكو شي يسوة.
. هم ما راتاح.چان يطب بسانيو تگول طبت عليه نانسي عجرم.. چان هذا ينفرد وجه.
فرد يوم من الايام �سانيو راد فلوس من انطونيو (فرد 3000 دولار) حتى يصير بگد خاطبي پورشيا.انطونيو المگرود خطيه ما چان عنده فلوس بوكتها.. فگله روح للوادم بره واداين منهم وگللهم على انطونيو كضمان.بعدين انطونيو اقترح گال نروح نداين من الگلب حشاكم شايلوك 3000 دولار الي يحتاجهن بسانيو..فراحوله الثنين وطبوله .. الله يساعدك شايلوك
شايلوك: لاهلة ولا مرحبه .,, شجابكم
انطونيو: ابن الكب هو هيجي يحاچون الضيوف
..شايلوك: ملعون الوالدين هم ابيتي وهم تغلط .. بشرفي اگطع كبسانيو: يعود انطونيو ابو الغيرة هم صاعد بالسطح وهم ادبچ و نريد نداين هسه يطلعلنه بالقنادر دسكت رحمة لروح المرحومة.
شايلوك: سولفلي شتردون ؟
انطونيو: شوف شايلوك.. احنه جايين نريد ندّاين منك 3000 دولار منا لـ3 اشهر.. واني مسؤول انطيك شگد تريد فوائد.شايلوك: انت شايف كلب يداين 3000$ متگلي صايرة دايرة..
لو تريد تداين فوك ما تغلط 24 ساعه عليه انطونيو: شوف اني يمكن اتفل بوجهك اي..
اصيحلك كلب هم اي،
، بس هسه نريد منك 3000 دولار تنطينه لو نولي ؟
شايلوك: گال ويه نفسه: بشرفه فرصة (فرصة خبز) اجتي لحلگك شايلوك.
. خوش فرصة تحرك صفحة صفحات انطونيو ولازم انتقم لنفسي
فگال:شوفوا اني اريد اصير صديق ماريد عدو بس عندي شروط :
اول شي: اني ما اريد منكم فوائد..
وثاني شي: اذا المحروس انطونيو مارجع الفلوس بعد 3 اشهر ابوه اسمطه. خوش؟
.. اخذلي كيلو لحم من جسمه (اي ادري قابل لحم شرح لو مثروم) المهم..
چان انگونيو يگول يمعود صدگ چذب اصلاً هاي فرد شي بسيط من فلوسي منا لـ3 اشهر مية شغلة تصير ولا محتاج لهذا العقد الفاشل مالتك.بسانيو باگ هوه گال هذا الحقير يريد يأذي انطونيو بس انطونيو بس انطونيو گله لتهتم .. دخذ الفلوس وفضني
.بورشيا: أميرة مدينة بلمونت بورشيا چانت فرد وصلة كلش حلوة وكلش صاكه.. احلى البنات،
احلى من مي عز الدين، چانت تستخدم (كلين اند كلير)
كل يوم وواقي مال شمس.. وسبتاج يعني طالعة تخبل ومنزلة البرجة على عيونة ومسويه كاريه.
. يعني صدق تخبل..
نيريسا: الخدامة مالت بورشيا الحلوة
.بورشيا چانت تعبانه ولعبانه نفسها من الدنيا كلها لأنها خطيه متگدر تختار الزوج اللي تحبه وترفض اللي متريده.
لأن ابوها المرحوم حط وصية قبل ما الله ياخذ امانته.
. الوصية مالته عبارة عن خطة يانصيب هاي الخطة تساعد پورشيا حتى تتزوج الانسان المناسب.. (خوش بطة تلعب شناو)
الخطة عبارة عن 3 صناديق سفن كوفة،
كل صندوق عبارة عن لون معين (ذهبي وفضي ورصاص)
بوحده من هذني الصناديق صورة �ورشيا ووحدة بيها لفة فلافل ووحدة بيها بطل سفن حجم عائلي ابو اللترين
.فوگ هذا القهر چان حاط شرطين للي يريد يلعب باليانصيب.
الأولى: لازم يقسم بالمعتقدات ويسيطر 12 امام انه بعد ميتزوج ولا وحده بحياته
(لايرحم ولايخلي رحمة الله تنزل)
.الثانية: اللي يقبل بالخطة لازم يوافق على هاي الشروط.
. واذا ميعجبة يطبه مرض
.اجوي 5 يخطبون بورشيا
، فگالت بورشيا لنيرسا بورح عمتچ رديلي اسمائهم من جديد.
الاول: امير نابولي
، كالت هذا اربع وعشرين ساعة يحجي على الحصونة (تكول مفتح معرض يبيع بيها مارك وبطة ودولفين)
الثاني: كونت البلاتاين، گالت هذا طول الوكت معبّس ومگلوبة چهرتة ميفيد حتى ميضحك.
الثالث: اللورد الفرنسي، گالت هذا كلشي بيه بس مابيه شي (ما افتهمت بصراحة) ادري شنو البيه حتى مابيه .. يلا مشيها.
الرابع: بارون بريطانيا، گالت هذا ميعرف يحچي جلفي واني ما اعرف احچي مثلة شون راح نتفاهم بربچ؟
الخامس: الصغير الألماني،
گالت أكتل نفسي ولا يتزوجني واحد چنـّه اسفنجة شفاطة.نيريسا گالت: شوفي حبيبتي الجماعة الخمسة قرروا يفلتون
لأن ولا واحد قبل بوصية ابوچ الگشرة
، چان بورشيا تفرح يعني شوية ارتاحت.فنيريسا
گالت: بورشيا شنو رأيچ ابّسانيو؟.
. گالت افيييش فدوة لحلگچ،
هو هذا اللي يستاهل وحدة مثلي.
. تگول توم كروز إجه عليهاأمير المغرب
امير المغرب اجه حتى يطلب ايد بورشيا.
. چان وياه مجموعة (حماية) كلها بيكيسيّات bkc ورشاشات وحتى سونار مال تفجيرات وچانوا لابسين كلهم ابيض،
(لأن كلهم مستخدمين تايد للغسيل.. مافيش مستحييييل)
.چان طويل چنه دنگه اسمر يعني مفحّم چان عنده نظرة حادّة مثل فرد واحد شجاع الواحد يحچيها لله،
وگللها شوفي عيني بورشيا، لاتخترعين من چهرتي لأن الشمس صمطتني صمط بس الله يدري بيه.
بس مشكته مچان يدري بشغلة اليانصيب فخطية انسطر وماعت روحة فجابتله بورشيا مي ورشت على وجهه،
چان يگوم على حيله ويطلع سيفه وجرّه
چان يگول شوفي بورشيا هذا السيف ماكو واحد ما صار عليه ورجعه عايش لو ميت لو عاهة مستديمة يعني ابو ابوه صمطته واني مستعد اسويلچ كلشي بس بروح أبوچ الا الوصية الگشرة وگام يبچي
.چان تگله يمعود ابو الشباب هذا ابوية ميت فوگ ماهو محترگ بگبره واتريد اخالف وصيته شلون ترضاها انت ميصير.
اخير شي قبل وگال امري لله وين الطريق للصناديق خل نجرّب وگالتله بشروط ابوها گال فوگاها هم ميت وهم فوگاها يتشرط الله يحرگه،
گلتله احترم نفسك هذا ابوية گللها اي ميخالف هسه قابل شدنحچي؟
گام يباوع على 3 صناديق وضل صافن شي ربع ساعه شيختار
گال هسه اني شمدوخ نفسي اختار الذهب لأن هي ذهب
. چان متطلع الصورة وطلعتله كتابة تگله (عمت عينك وطيح الله حظك وحظ النفضك على هلأختيار العاوي)
فگام الأمير ودمعته على خده گللها اني رح اضل متمسك بوعدي وبشرط ابوچ.
. وچان گال لجماعته يلا نرجع لبيتنا
.لونسيلوت كوبولون سيلوت چان يشتغل خدام ابّيت شايلوك،
، بس شايلوك چان ناعل والديه.. فطگت روحة,. ففكر ان يعوف البيت ويعوف خدمتة لشايلوك،
، فگعد يحاچي نفسه مثل المخابيل عوفه لو ماعوفه
..الشيطان مالته يگله يمعوّد روح ولي شلـّك بهل العيشه الطايح حظها.. وضميره الثاني يگله لا ابقه مهما يكون هذا چان معيشك ابّيته، فچان دايخ وضايج من الدنيا لأن چان قرار صعب.. بعدين راح حاچه ابوه اللي چان اعمى
فگلـّه شوف وليدي شايلوك فرد واحد تعبان وعاوي شلـّك بهل العيشه الگشرة عوفه وروح ويه بسانيو هذا خوش وليد حباب
..فراح على بسانيو گلـّه الله يساعدك استاذ بسانيو، ردتك بخدمة،
اني عفت شايلوك واريد اخدمك الك،
چان يگله بسانيو بالله گول لي ليش تريد تعوف واحد غني وتجي على واحد حافي؟
گلـّه هذاك الله مامنطيه فلوس بس الله منطيك الشرف (اي على اساس شلون فيل يلعب اتاري).چان يگلـّه روح لشايلوك وودعه واخذ فلوسك وگله خل يجي لحفلة مالتي بالليل وتعال هلا بيك
.بنفس الوقت بسانيو چان يريد يروح لبلونت،
فإجه كراشيانو
وگلـّه بسانيو حباب اخذني وياك حتلو سحل بالدراجة،
گلـّه ولك انت واحد عاوي تروح تخربط كلشي،
چان گلـّه والحمزه ما اخربط بس انت خليني اجي وياك
بعدين بسانيو قبل وگلـّه يلا تعال.
ولهنا وكافي لان اذا اريد اكمل لعكب باجر ماتخلص بس اذا رايدين اكملهة ماعدي مانع وهاي الرواية الحقيقية لتاجر البندقية تره الجاي تدرسونه كله جذب الله وكيلكم
|الكلمات الدلالية (Tags)|
|....., مختصر, الميرجنت, السادس, اقدملكم, طلاب|
|الذين يشاهدون محتوى الموضوع الآن : 1 ( الأعضاء 0 والزوار 1)|
|أدوات الموضوع||إبحث في الموضوع|
|انواع عرض الموضوع|

